<classify> RAIS wa Zanzibar, Dk Ali Mohamed Shein amesisitiza haja ya Kamisheni ya Utalii kutoa elimu ya historia ya utalii Zanzibar ili kuujua unakotoka na unakokwenda na hatua zilizofikiwa hivi sasa katika kuimarisha uchumi wa Zanzibar.Dk Shein aliyasema hayo jana alipokutana na uongozi wa Wizara ya Habari, Utalii, na Mambo ya Kale uliofuatana pamoja na uongozi wa Kamisheni ya Utalii na Makamishna wa Kamisheni ya Utalii Zanzibar, Ikulu mjini Unguja ambacho Makamu wa Pili wa Rais, Balozi Seif Ali Idd na baadhi ya viongozi wengine wa serikali walihudhuria.Katika maelezo yake, Rais Shein alieleza kuwa kuijua historia ya utalii Zanzibar kutasaidia kwa kiasi kikubwa kujua na kufahamu lengo lililokusudiwa ikiwa ni pamoja na kuelewa jinsi utalii ulivyokuwa hapo siku za nyuma na jinsi uliyo hivi sasa sambamba na hatua na mafanikio yaliofikiwa kutokana na sekta hiyo. Alisema sekta ya utalii imekuja baada ya zao la karafuu kushuka thamani yake na ndipo marehemu Mzee Aboud Jumbe Mwinyi akaona haja ya kuiimarisha sekta hiyo pamoja na baadhi ya mazao mengine ya viungo.Alieleza kuwa tokea kipindi hicho sekta ya utalii imeimarika kwa kiasi kikubwa kwa kuwepo vivutio kadhaa hasa ikizingatiwa kuwa Zanzibar inajitangaza wenyewe kutokana na vivutio vilivyopo nchini. Aliongeza kuwa hivi sasa Zanzibar iko vizuri kiutalii ikilinganishwa na ilivyokuwa hapo siku za nyuma kwani utalii wa Zanzibar unasifika zaidi duniani kote na kuwapelekea watalii wengi kuja kuitembelea Zanzibar.Dk Shein alisema hivi sasa utalii wa Zanzibar unaongozwa na sheria ambayo ilifanyiwa marekebisho mwaka 2012 kwa lengo la kuufanya utalii uwe kwa wote kwani ndio uchumi wa Zanzibar. Alisema sheria ndio ngao kubwa ya kuendesha Kamisheni ya Utalii hivyo alisisitiza haja kwa kamisheni pamoja na makamishna wote kuizingatia na kuifanyia kazi.  <topic>: KITAIFA 